जोशीमठाच्या रैणी वाठारांतल्या ऋषिगंगा प्रकल्पाचेर बर्फाचे दोंगुल्लेची धड कोसळिल्ल्यान प्रकल्पाचें बरेंच लुकसाण जालें. उदकांत झेलाचे व्हडले फांतर पडटकूच न्हंयेंतलें उदक वाट मेळटा थंय गेलें. तातूंत चमोली वीज उर्जा प्रकल्पाचो काँक्रिटाचो बांदूच व्हावन गेलो. जोशीमठ वाठारांत अचकीत आयिल्ल्या उदकाच्या लोटांत कितलेशेच कामगार व्हांवून गेल्यात. ह्या संकश्टाचे स्थितीक फुडो करपा खातीर, भारतीय सैन्य आनी आयटीबीपीचे सैनीकांनी झुजा पांवड्यार मजत केली. ऋषिगंगा वाठारांतल्यान बेपत्ता जाल्ल्या कांय कामगारांक तांणी वाटायले. देशांतले कांय वाठार मुदलांतूच सैमीक संकश्टाचे धडेर आसतात. उत्तराखंड हो तातूंतलोच एक. 2013 वर्सा केदारनाथाच्या हुंवाराचो उगडास हे घडणुकेक लागून सगळ्यांक जालो. तातूंत 5700 लोकांक मरण आयिल्लें. आतांय थंय लुकसाण बरेंच जालां. मनीसहानी जाल्या. झाडां-झोपां, रूख, घरां, बांदावळी मातये भरवण जाल्यांत. रानांचो इबाड जाला. साधनसुविधांचें कितें जालां, ते विशीं न उलयिल्लें बरें. रैणी गांवांत नवें तळें तयार जालां. हें गांवाक बादिकार थारपाक शकता. खंयचेंय लुकसाण भरून काडप सोंपें आसना. लोकांच्या मनांचेर जाल्ले घावेय बेगीन पेखनात. हीम न्हंयेचें उदक अचकीत वाडून हो हुंवार आयलो, अशें सुरवेक तज्ञांक दिशिल्लें. पूण उपरांत बर्फाच्या दोंगुल्लेच्यो धडो कोसळिल्ल्यान हें घडलें, अशें तांणी सांगलें. वत-पावस नासतना अकस्मात बर्फ वितळ्ळो अशेंय थोड्यांक दिसता. तशें खरेंच जालां जाल्यार हवामान बदलाक लागून जें परिवर्तन घडूंक लागलां ताचेच हे परिणाम, अशें म्हणचें पडटलें.
